
תקנות רישוי עסקים (בריכות שחייה), התשס"ד-2004

היו"ר חמי דורון:

בוקר טוב לכולם, אני מתנצל, התעכבתי בוועדת החוץ והביטחון. נמשיך את קריאת התקנות. אני מחליף את היושב-ראש הקבוע של הוועדה, חבר הכנסת יורי שטרן. לאן הגענו?

מרים פרנקל-שור:

לסעיף 12. 

היו"ר חמי דורון:

מי מציג את התקנות?

אשר גרנר:

אני ממשרד הפנים, אנחנו מציגים. ראשית אנחנו מבקשים לומר כמה מילים על התחולה, בנוגע למה שנאמר בישיבה הקודמת.

ששי קציר:

בישיבה הקודמת התבקשנו לעשות כמה תיקונים, כבר הכנסנו אותם, ועלה אז נושא נוסף: על מי יחולו התקנות. נכון להיום אנחנו מחייבים ברישוי עסק בריכות שפתוחות לציבור הרחב. אנחנו לא דורשים שלבריכה פרטית יהיה רישיון עסק, אך היושב-ראש ביקש לבחון שוב את הסוגיה הזאת. בחנו שוב את הדברים. אנחנו בדעה אחת עם מרכז השלטון המקומי, וזו גם דעת של הוועדה הבין-משרדית לרישוי עסקים: אין להרחיב ולחייב בריכות פרטיות כך שיחול עליהן רישיון העסק של בריכות השחייה.

היו"ר חמי דורון:

למה הכוונה?

ששי קציר:

בריכה בבניין מגורים, בריכה פרטית של אדם. 

היו"ר חמי דורון:

כלומר כל מקום שהוא מועדון ספורט, "קאנטרי קלאב", דברים מהסוג הזה –  מחויב ברישוי?

אשר גרנר:

	כן.

ששי קציר:

	מי שמוכר כרטיסים, המקום פתוח לציבור ויש מטרת רווח – צריך רישיון עסק. אם הדברים לא מתקיימים, אין צורך ברישיון עסק שם.


היו"ר חמי דורון:

מה בנוגע למקומות שמופעלים על-ידי עמותות, שאינם למטרות רווח, למשל בריכות טיפוליות וכו'? התקנות לא יחולו עליהם? 

אשר גרנר:

	בריכות טיפוליות מופיעות, יש צורך ברישיון עסק. 

ששי קציר:

	הן מופיעות גם כאן. עלה גם נושא הבריכות בפנימיות הנוער. בעניין זה הגענו לסיכום עם משרד החינוך, ויצא חוזר מנכ"ל שיחייב את פנימיות הנוער לפעול על-פי התקנות האלה – בלי להכניס אותן לתהליך של רישיון עסק. הן יהיו מחויבות לעבוד על-פי התקנות. הדבר סוכם עם משרד החינוך. 

היו"ר חמי דורון:

זה יצא בחוזר מנכ"ל של משרד החינוך? למה לא להכניס זאת לתקנות בלי לחייב ברישיון עסק?

מרים פרנקל-שור:

התקנות הן מכוח חוק רישוי עסקים. 

ששי קציר:

	כפי שאמרתי לדעתי אין מקום לכך. אגב, היום דורשים מהרשויות המוניציפליות לטפל בעשרות אלפי עסקים שהם תואמי רישוי ואין להם רישיון. אין מקום להכניס גופים פרטיים. יש גם גבול להתערבות הרשויות בעסקים פרטיים.

היו"ר חמי דורון:

כלומר עמדת משרד הפנים היא לא להיכנס לחיים של האדם הפרטי. אתם משתפרים. 

אשר גרנר:

	נמשיך.

אילנה מישר:

יש לי הערה מקדמית. הייתי רוצה לחזור לנושא של שם התקנות. זה עשרות שנים יש תקנות של משרד הבריאות בנושא בריכות שחייה, והן עוסקות בהיבטים התברואתיים. כדי שיהיה ברור שמדובר כאן במטריה שונה, אנחנו רוצים להציע שלתקנות האלה ייקרא "תקנות הסדרת מקומות רחצה (סידורי בטיחות לבריכות שחייה)". זה גם מתאים למטרות כפי שהן מפורטות בסעיף 2 ויעזור למנוע אי-הבנות. 

היו"ר חמי דורון:

ספרי לנו בקצרה מה קובעות התקנות של משרד הבריאות?

אילנה מישר:

הן נוגעות לנושאי תברואה. איכות המים, השירותים. 

היו"ר חמי דורון:

למשרד הפנים יש בעיה?

אשר גרנר:

	אין בעיה. 

היו"ר חמי דורון:

למישהו אחר יש בעיה? אין. 

מרים פרנקל-שור:

	בסדר. 

אילנה מישר:

אנחנו מציעים לכתוב כאן "סידורי בטיחות לבריכות שחייה". 

אריאל כהן:

במסגרת ההערות המקדמיות אני מבקש לומר עוד משהו: בדיון הקודם דיברנו על סמכויות של מציל ושל סדרנים להפעיל כוח כדי להוציא אנשים ממתחם הבריכה. היתה הסכמה שלמציל צריך לתת סמכות לעשות שימוש בכוח, אך היתה מחלוקת לגבי סמכויות הסדרן. התקנות תוקנו כעת, וכרגע לסדרן אין סמכות להפעיל כוח אלא רק למציל. זה תיקון מהפעם הקודמת. 

היו"ר חמי דורון:

למציל יש אפשרות להפעיל כוח להוציא את האדם?

אשר גרנר:

	כן, כוח סביר. 

היו"ר חמי דורון:

מאיפה הוא יכול להוציא את האדם? מתוך המים?

אריאל כהן:

הכוונה להתפרעות במים או למשהו שמסכן את האדם או את האנשים שאתו, למשל אם הוא רואה חבורה שמתקוטטת.

היו"ר חמי דורון:

אבל הוא לא יכול להוציא מתוך המתחם הכולל, נכון? כאן אין סמכות להפעיל כוח.

אשר גרנר:

	התשובה שלילית. כאן צריך להזמין מישהו.


אריאל כהן:

אני מבהיר שאני מדבר על סעיפים 8 ו-10.

היו"ר חמי דורון:

הוא לא יכול להפעיל שום כוח סביר בסעיף 10, נכון? 

אשר גרנר:

	עכשיו לא. כרגע התשובה היא לא רבתי.

מרים פרנקל-שור:

זה מופיע בפסקה 1. 

היו"ר חמי דורון:

	איך זה נוסח בסעיף 8?

ששי קציר:

	אני מפנה לסעיף סעיף 8(1): "תוך שימוש בכוח סביר בנסיבות העניין". 

אשר גרנר:

אני מבהיר בישיבה הקודמת לא היה ויכוח על הסעיף הזה, הוא הוסכם. היה ויכוח על סעיף 10, לגבי הסדרן. שינינו שם, הורדנו את עניין הכוח. קודם נכתב משהו אחר. 

היו"ר חמי דורון:

כלומר הקלתם בנושא. 

אשר גרנר:

	את סעיף 8 השארנו, את סעיף 10 שינינו. 

שמשון חן:

אני יושב-ראש ארגון מנהלי בריכות השחייה. יש לנו בעיה אמיתית עם הסעיף בשטח. לפעמים יש הפעלת כוח מצד הציבור, ועד שמגיעה ניידת אסור לגעת באף אחד, אסור אפילו לתחום את האדם במקום כלשהו עד שיגיעו כוחות הביטחון. יש לנו בעיה רצינית בהשלטת הסדר הציבורי עד הגעת המשטרה. המשטרה מגיעה, מניסיון שלי, אחרי חצי שעה עד שעה. 

היו"ר חמי דורון:

נשווה את זה למשחק כדורגל, שיש שם סדרנים, אנשי אבטחה פרטיים. אותה סמכות שיש לאנשי האבטחה הפרטיים, מעבר למשטרה, צריכה להיות לאנשים שלכם. אני לא רואה הבדל. 

שמשון חן:

הכוונה לצוות אבטחה הפרטי? אם כן, זה לא מה שקורה כאן. במגרש כדורגל אנשי האבטחה יכולים לעצור, להחזיק.

מרים פרנקל-שור:

יש שוטרים במשחק כדורגל.

היו"ר חמי דורון:

חוץ מהשוטרים יש אנשי אבטחה פרטיים, חברת אבטחה. 

שמשון חן:

עם חברת אבטחה אין בעיה. במסגרת חוק השמירה אפשר לעשות זאת. 

היו"ר חמי דורון:

אז אנשי האבטחה שלכם צריכים להיות מוגדרים כחברת אבטחה, וכך יהיו להם הסמכויות.

דוד בר דרור:

שיהיו דרך חברת אבטחה.

היו"ר חמי דורון:

זה פותר את הבעיות. תקימו חברת אבטחה לצורך העניין, שתמנה עשרה אנשים אצלכם. 

מרים פרנקל-שור:

זה לא המקום להסדיר זאת. 

אשר גרנר:

	אני ממשיך ועובר לפרק ג': סידורי בטיחות ועזרה ראשונה. אני קורא את סעיף 13. 

אני מבהיר שעד עכשיו עברנו על התקנות סעיף-סעיף, ומי שרצה להעיר אמר את דברו. ברגע שהעניין הוסכם המשכנו הלאה.

היו"ר חמי דורון:

	יש למישהו הערה לסעיף 13?

זאב פיש:

הפסקנו בסעיף 12, והבנתי שיש הסתייגויות לסעיף 12(ב), אם כי לא מצד משרד הבריאות. אני קורא את סעיף 12(ב). חלק מהנוכחים הגיבו לכך ופה הופסק הדיון.

אשר גרנר:

	שינינו את סעיף 12 בהתאם להערות הנוכחים. הנוכחים כאן העירו שהחובות של ההורים כלפי הילדים רבות מדי, ולכן שינינו את הסעיפים. אמרנו שמי שבא להתרחץ צריך להישמע להוראות. אני מפנה לסעיף קטן (א). אני קורא גם את סעיף קטן (ב). זה התיקון שעשינו. 

היו"ר חמי דורון:

יש למישהו בעיה עם זה?

דוד בר דרור:

יש שאלה פשוטה: באירוע שיש בו 30-40 ילד מישהו יכול להשגיח? ההורים עומדים במרחק של 100 מטר.

אשר גרנר:

	לכן מחייבים את זה. 

דוד בר דרור:

בואו נהיה ריאליים. 

ששי קציר:

	זאת בריכת פעוטות.

אשר גרנר:

	יהיה שם הורה. 

דוד בר דרור:

איזה הורה? שיהיה מציל צמוד.

ששי קציר:

	ההצעה היא לשים שם מציל?

פנינה בן דוד:

בבריכה של 45 ס"מ רוצים מציל? מי ששם ילד בן שנתיים לא עוזב אותו לבד בבריכה. גם לא באמבטיה.

היו"ר חמי דורון:

סליחה, אני מבין את הבעיה. אבל צריכים להיות ריאליים, כמו שאמרת. להורים יש חובה מינימלית. 

דוד בר דרור:

אני לא מתחמק מאחריות.

היו"ר חמי דורון:

אני לא רואה בעיה בסעיף הזה.

אילנה מישר:

אכן רצוי ונדרש שההורים ישגיחו על הילדים, אבל חסר כאן תקן למציל. אין תקן למציל בהמשך, בתוספות, בקביעות או בדרישות. ההוראה הזאת בסדר, אבל בהמשך, כשמדברים על המקומות הרלוונטיים, אין חובה להעמיד מציל. 

אשר גרנר:

	נכון, אנחנו אומרים שלפעוטות לא צריך מציל.

אילנה מישר:

קורה שההורים לא מסתכלים.

פנינה בן דוד:

גם באמבטיה אני לא משאירה את הילד לבד. 

היו"ר חמי דורון:

רבותי, כל אחד ידבר בתורו, וָלא לא נתקדם. כדי שזה יהיה אפקטיבי, כל אחד ידבר בתורו. כתוב "ישגיחו על רחצתו בבריכת פעוטות ובבריכת שחייה". בבריכת השחייה כן אמור להיות מציל.

שמשון חן:

יש.

היו"ר חמי דורון:

אז מוזר שההורה צריך להשגיח על הילד בבריכת השחייה כשאמור להיות בה מציל.

שמשון חן:

	ילד בן שלוש לא יכול להיות לבד בבריכת השחייה. אדרבה, הסיכון שלו גבוה יותר, אף-על-פי שיש שם מציל. אחריות ההורים היא להיות אתו שם. בבריכת הפעוטות, בגובה של עד 45 ס"מ, יש השגחה ישירה של ההורים. תמיד יש מציל בבריכת השחייה, אין בעיה, אבל לא ייתכן שילד בן שלוש ילך לבדו לבריכה, בלי הוריו, כשהוא לא יודע לשחות והמים מתחילים מגובה 80-90 ס"מ ונגמרים גם ב-3.5 או ב-2 מטר. אין בעיה של מציל בבריכת השחייה.

אילנה מישר:

אני הערתי שעל-פי התקנות האלה אין חובה שיהיה מציל בבריכת הפעוטות.

שמשון חן:

	נכון, זה המצב גם היום.

היו"ר חמי דורון:

	יש לכם הסתייגות? 

אילנה מישר:

לדעתנו רצוי מאוד שתהיה חובת מציל. 

היו"ר חמי דורון:

עוד מציל בבריכה שהעומק שלה הוא 45 ס"מ?

אורי היילברון:

זאת לא בריכת שחייה.

אילנה מישר:

	או לפחות, אם הבריכות צמודות, ולפעמים הן צמודות, שהמציל יהיה חייב לפקח שם. 

אשר גרנר:

50 שנה אנחנו עובדים באותה שיטה של בריכת פעוטות ללא מציל. המשכנו עד היום. מבחינת תאונות משום שאין מציל וכל הדברים האלה, לא מצאנו מקום לעשות שינוי. לא שינינו דבר מבחינת הפעוטות. 

יהודה מירון:

הנושא גם עבר פסיקה. היה מקרה אחד בבית המשפט בנצרת, בקריית שמונה. השופט אמר חד-משמעית: ההורים הם שצריכים לשאת באחריות הילדים בגיל הזה. גם אם יהיה שם מציל הוא לא יוכל לשמור על כל אחד ואחד. לכן זהו מצב קיים, לא מצאנו שום בעיה אתו עד היום, ואנחנו גם לא רואים מקום לסטות ממנו. 

היו"ר חמי דורון:

בסדר. קיבלתי. אם כן את סעיף 13 קראנו. נעבור לסעיף 14. 

אשר גרנר:

אני קורא את סעיף 14. 

היו"ר חמי דורון:

צריך לעשות תיקון קל. במקום "בפס" לכתוב "הפס". יש הערות לסעיף 14? אין. 

אשר גרנר:

אני קורא את סעיף 15. 

היו"ר חמי דורון:

נקווה שיהיה צבע כזה שיאפשר לראות את הקרקעית, כדי שלא ייכנסו בקפיצת ראש למטה. 

ששי קציר:

זה מתקיים היום. 

אורי היילברון:

הקרקעית צריכה להיות בהירה. 

היו"ר חמי דורון:

גם המים בהירים, מן הסתם. לכן צריך סימון מסוים.

שמשון חן:

משרד הבריאות מאלץ אותנו לשמור על עמימות מסוימת במים, ואנחנו עומדים בכך. 

היו"ר חמי דורון:

	צריך סימון כלשהו שזאת קרקעית. 

אורי היילברון:

היא תכלת, כחולה או כחלחלה. היא תמיד בולטת מהמים.

שמואל חיימוביץ:

גם הפסים שמסמנים את המסלולים נותנים אינדיקציה בדרך כלל. 

היו"ר חמי דורון:

	בסדר. 

אשר גרנר:

אני קורא את סעיף 16. 

מרים פרנקל-שור:

יש לי שאלה למר גרנר. בסעיף 3(א) לצו הקודם נקבעה עמדת סוכת המצילים כך "שתהיה מותקנת בצורה המאפשרת גישה מיידית למים ותצפית נוחה על כל שטח הבריכה". כלומר היתה חובה לגבי הסוכה ועמדת המציל. 

שמשון חן:

זה בסעיף (ב).

מרים פרנקל-שור:

לא, בסעיף (ב) משאירים את העניין לשיקול דעת המציל. אני  חושבת שהמחשבה שהיתה בצו נכונה יותר.

היו"ר חמי דורון:

נכון, אוסיף כאן משהו: בניסוח הזה אתם בעצם מטילים את האחריות על המציל. כלומר אם יש טביעה, המציל צריך לעשות לעצמו ביטוח מקצועי של 10 מיליון דולר. 

שמשון חן:

הוא תמיד אשם. הוא המקצוען. לכן מטילים עליו אחריות. אסביר למה השינוי. 

מרים פרנקל-שור:

לא מוחקים את האחריות שלו. 


היו"ר חמי דורון:

אני לא כל כך מקבל את זה, משום שמי שמתקין את העמדות וקובע את מצב המבנים מסביב לבריכה הוא מחזיק הבריכה או מתחזק הבריכה או מפעיל הבריכה – לפעמים מתוך שיקולים עסקיים, כי נוח לו יותר שהסוכה תהיה בצד אחד ולא בצד אחר. ראיתי את זה בהרבה מאוד מקומות. לכן לדעתי לא הוגן להטיל את האחריות הזאת על המציל. 

מרים פרנקל-שור:

צריך להשאיר אחריות על מציל, אבל,

היו"ר חמי דורון:

האחריות המקצועית של המציל היא הצלה, אבל לא לקבוע את מקום הסוכה. 

ששי קציר:

אדוני היושב-ראש, אפשר להעביר את האחריות בסעיף הזה למחזיק הבריכה. 

שמשון חן:

מחזיק הבריכה לא נמצא בשטח. תרשו לי להסביר לכם איך זה קורה היום. 

היו"ר חמי דורון:

הרי העמדה עצמה היא עמדה קבועה.

שמשון חן:

לא, זה פועל יוצא של מעגל השמש. השקיפות של השמש על המים מחייבת את המציל להתנועע סביב הבריכה ולהזיז את מקום הישיבה שלו. 

היו"ר חמי דורון:

זה לגבי בריכות פתוחות. 

שמשון חן:

גם בריכות סגורות. ברוב הבריכות הסגורות היום יש גג שקוף שיש לו הקרנה על המים ומסביב יש חלונות זכוכית. המציל צריך להתנועע אל הנקודה שבה הוא רואה הכי טוב את המים. הוא יכול להחליט, ולא המנהל או מחזיק הבריכה שיושבים במשרד יגידו לו לזוז.

לכן האחריות עליו. גם בלימוד של המקצוע המציל לומד את זה. מחנכים אותו ומסבירים לו שהוא צריך להסתובב, להיות במקום הכי טוב שאפשר. 

מה שקורה בפועל הוא שיש עמדת הצלה קבועה בשטח, ובמהלך היום המציל לוקח את הציוד שהוא צריך ומסתובב אתו בהתאם למעגל השמש. זה מה שקורה. ואף אחד אחר לא יכול להגיד לו, רק הוא קובע. אני לא יכול לומר לו. 

אשר גרנר:

גם אם יש שיקולים כלכליים, המציל מבין שזאת האחריות שלו. 


מרים פרנקל-שור:

אף אחד לא חולק על כך שיש אחריות על מציל, זה לא נתון לדיון. אבל יש כאן שוני בנוגע לעמדת השחייה, ולדעתי וגם לדעת יושב-ראש הוועדה, כך אני מבינה, לא היה צריך לסטות ממה שהיה עד היום. 

ששי קציר:

השיקול המקצועי מכריע כאן. זה ניתוח השטח על-פי מה שמכתיב את נקודת ההימצאות הטובה ביותר. 

מרים פרנקל-שור:

יש פתרונות, למשל שתי עמדות ועוד. 

אורי היילברון:

בסעיף הזה מדברים על תפקיד המציל, לא על העמדות.

היו"ר חמי דורון:

לא, הגדרת הסעיף 16 היא "עמדת ההצלה". הסעיף כולו מדבר על עמדת ההצלה, איך היא בנויה, היכן תמוקם. 

שמשון חן:

אפילו על השולחן הזה, שהוא מבריק, עוצמת האור והשקיפות משתנה על-פי שעות היום. 

אורי היילברון:

הסעיף עונה על הכול.

היו"ר חמי דורון:

אני רוצה לשאול עוד שאלה: מה התקן שלגביו המציל הוא גם מגיש עזרה ראשונה? מתי זה בא לידי ביטוי?

אשר גרנר:

זה נמצא בטבלה בתוספת, נגיע לזה. 

היו"ר חמי דורון:

זה מופיע כאן בסעיף קטן (ג), לכן אני רוצה לדעת מתי הוא משמש גם כמגיש עזרה ראשונה.

מרים פרנקל-שור:

הוא צריך לקבל הסמכה מסוימת כדי להיות גם מציל וגם מגיש עזרה ראשונה. מה קורה אם יש שני מקרים וצריך גם להציל וגם להגיש עזרה ראשונה?


יהודה מירון:

אחת המטרות של התקנות היא לעשות סדר ולהקטין שיקול דעת גם מצד מפעיל הבריכה וגם מצד הרשויות בכל הנוגע למינימום הבטיחותי של בעלי התפקידים. זה מה שניסינו לעשות בטבלה ההיא. היום יש שיקול דעת לסטות ימינה ושמאלה, למעלה ולמטה. 

מרים פרנקל-שור:

רציתם לקבוע תנאי סף מינימום.

היו"ר חמי דורון:

כן, אבל על-פי תנאי סף המינימום שקבעתם יכול להיווצר מצב שבבריכת השחייה יהיה אדם אחד, שישמש בשני תפקידים.

יהודה מירון:

נכון, עם הגבלה מסוימת. אסביר אותה. פרמטר אחד, הפרמטר שמופיע בעמודה הימנית, הוא שטח פני המים. הפרמטר שמשמאלו הוא מספר המתרחצים בתוך המים. המקרה היחיד שבו יכול להיות בעל תפקיד אחד במקום הוא בריכה ששטחה עד 750 מטר. 

היו"ר חמי דורון:

הבנתי. איך שולטים במספר המתרחצים? אי-אפשר לשלוט בכך. 

יהודה מירון:

אדוני צודק. אבל יש כאן ניהול דינמי.

היו"ר חמי דורון:

אני מדבר על כך דווקא כאן, בנוגע לעמדת ההצלה וסעיף קטן (ג), ואני מציע שהתקן הזה ישונה. אני קצת מודע לנושא, כי עסקתי בביטוח לפני שהגעתי לכאן, וביטחתי הרבה מאוד קייטנות ובריכות שחייה. קודם כול, מציל יכול להגיש עזרה ראשונה אבל הוא לא צריך להיחשב בתקן. חייב להיות איש עזרה ראשונה מעבר למציל בכל בריכת שחייה. זאת דעתי, באמת על סמך ניסיון מצטבר של 25 שנה. 

שמשון חן:

אבל מה שקורה בפועל, ואת זה צריך למנוע, הוא שמציל שהיה 22 שעות מגיש עזרה ראשונה, הפכנו אותו ל-44 שעות מגיש מן המניין. בשטח לא מציבים איש עזרה ראשונה. למשל בבית דירות שמתרחצים בו שני אנשים בבוקר.

היו"ר חמי דורון:

זה לא חל על בית דירות. 

שמשון חן:

לא, אבל  הם מקיימים את צו הסדרת מקומות רחצה.


היו"ר חמי דורון:

הצו הזה, שהוא הסדרי בטיחות לבריכות שחייה, אינו חל על בתי דירות. הטענה שלך לא מחזיקה מים. 

מרים פרנקל-שור:

אגב, למה ירדה ההגדרה של מציל?

פנינה בן דוד:

דיברנו על כך קודם, היא לא ירדה. 

אשר גרנר:

אני מפנה לסעיף 5.

מרים פרנקל-שור:

בצו הקודם היתה הגדרה בסעיף ההגדרות: "אדם שבידו תעודת מציל מטעם משרד העבודה המעידה על סיווגו המקצועי, וכן אישור מאת שר הפנים... המעיד כי עבר השתלמות כנדרש...".  

יהודה מירון:

היום עיבינו את זה. היום כדי להיות מציל צריך דוקטורט.

מרים פרנקל-שור:

אבל אין הגדרה.

היו"ר חמי דורון:

צריך להכניס את זה בסעיף ההגדרות. 

מרים פרנקל-שור:

אפשר לכתוב: "מציל – כמשמעותו בסעיף 5".

היו"ר חמי דורון:

רבותי, בנוגע לסעיף 16: קודם כול, אני מבקש לשנות את התקן. אין מצב שאדם אחד יעשה שני תפקידים. 

יהודה מירון:

אני רוצה להקדיש לכך עוד מחשבה.

מרים פרנקל-שור:

אולי נקבע מינימום של אנשים.


היו"ר חמי דורון:

אין מינימום. אי-אפשר לשלוט בזה. נניח שיהיו 30 איש בבריכה, מישהו יעמוד בשער ויספור? 

מרים פרנקל-שור:

אפשר לקבוע קיבולת.

היו"ר חמי דורון:

אין קיבולת. 

יהודה מירון:

אדוני, זה לא נכון. אני רוצה להביא ניסיון אחר מהשטח. בהחלט יש דגמים של כניסה של אנשים לתוך המים. ב-08:00 לא נוחתים בבריכה 5,000 איש. מפעילי בריכות יודעים את הדגמים בקיץ ובחורף. בחורף יכול להיווצר אבסורד: יהיו שני בעלי תפקידים בבריכה ואדם אחד ישחה – אתה מכיר את זה בעצמך. זה אבסורד ששני בעלי תפקידים נפרדים נמצאים בבריכה במצב כזה. 

לכן, לאור הניסיון הקיים, עשינו את השינוי. ושים לב: המציל שודרג פי שניים ביכולת העזרה הראשונה שלו. לפיכך במצבים האלה אנחנו מציעים שהמציל יהיה גם מגיש העזרה הראשונה, ולא תהיה חובה למגיש עזרה ראשונה נוסף, אך לפחות שיהיה אדם נוסף בהכשרה.

היו"ר חמי דורון:

אני לא מתווכח בשאלת הרמה המקצועית של המציל כמגיש עזרה ראשונה, יכול להיות שהוא ייחשב ברמה של דוקטור. אבל מה קורה אם יש שני טובעים?

שמשון חן:
	
זה כמו במצב של מגיש עזרה ראשונה בכל פיגוע המוני. 

היו"ר חמי דורון:

זה לא אותו דבר, צריך לחלץ את האדם מתחת למים.

יהודה מירון:

הראשון שמגיע אל הטובע הוא המציל. והוא גם הראשון שמגיש עזרה ראשונה. 

היו"ר חמי דורון:

נניח שהמציל חילץ אדם, ויש עוד אדם טבוע. מה לעשות: לטפל במי שחולץ או לרוץ להוציא את הטובע האחר מהמים?  

יהודה מירון:

על-פי הצעתך נוסיף אדם נוסף, שתפקידו להוציא את האנשים מהמים באותה השנייה, להתחיל בהליך של הוצאה. אבל זה מה שיקרה בכל מקרה. 

שמשון חן:

לא קרה שבבריכת שחייה היתה טביעה המונית בבוקר. בים זה קורה.

היו"ר חמי דורון:

לא מדובר על טביעה המונית. שני אנשים זאת לא טביעה המונית.

שמשון חן:

שני אנשים זאת כבר טביעה המונית. 

היו"ר חמי דורון:

	היו מקרים מעולם, וחברות הביטוח שילמו כסף.

יהודה מירון:

	ואם יהיו שלוש טביעות, מה נעשה? אין לזה סוף.

היו"ר חמי דורון:

בתקן שלכם קבעתם מינימום שאדם אחד מתחלק לשניים. אני לא מאמין בשני תפקידים לאדם אחד. זה לא דבר מסובך. הטענה היא שבבוקר, מהשעה 05:00 עד השעה 08:00 יש 40 מתרחצים, מהשעה 08:00 עד השעה 12:00 יש רק 20 איש ומהשעה 13:00 יש 50 מתרחצים. מה עושים? אתה קובע כאן את המספר 30 איש. אתה לא יכול לשלוט על המספר הזה, אתה עצמך אמרת. ואם יהיו 31 איש? 

לכן אני אומר: אני חושב שלא צריך לנקוב במספר האנשים אלא צריך להתייחס למטרז' וליכולת של הקיבולת – לא לקיבולת שקובעים בפרמטר מספרי, שלעולם אין עליו שליטה. אני חושב שבמקרה הזה תוותרו על הרעיון של אדם אחד עם שני תפקידים. מישהו כאן אמר שהוא לא הבין איך אני נמצא בשתי ועדות בבת אחת. זאת באמת בעיה. 

אני מציע שהתקן ישונה. יש להוריד את התקן המספרי, כי אתם לא יכולים לשלוט בו. יש היגיון בתקן של סוג הבריכה, כי זה מטרז' קבוע. אבל מתוך המטרז' הקבוע אפשר גם לדעת את פוטנציאל המתרחצים בבריכה. עדיין אי-אפשר לדעת כמה מתרחצים יהיו, אבל לפחות אפשר לחשב את הפוטנציאל בצורה כלשהי. 

מעבר לכך, לא יכול להיות שמציל אחד יהיה גם מגיש העזרה הראשונה וגם המציל. לדעתי בכל בריכת שחייה חייב להיות איש עזרה ראשונה. הוא יכול לעשות תפקידים נוספים, אבל הוא צריך להיות זמין והוא צריך להיות בשטח הבריכה. והוא לא צריך להיות המציל. טוב שהמציל ילמד גם עזרה ראשונה, זה טוב ומועיל, אבל אי-אפשר שזה יהיה התקן. 

יהודה מירון:

	צריך לחשוב על מקרה שבו המציל קפץ למים כדי להציל את האדם, ועוד לפני שהגיע מגיש העזרה הראשונה טבעו עוד שלושה. מי יקפוץ למים? זה המצב הקיים בשטח. משום ששדרגנו את יכולת ההצלה של המציל, הסעיף הזה הוא התשובה הנכונה לדעתנו. או אולי נוסיף אדם נוסף, לאו דווקא מגיש עזרה ראשונה. 

שוב, התפיסה היא זאת: המציל מגיע לאדם כמציל, ומייד הוא גם מגיש עזרה ראשונה, כי צריך להנשים את האדם ולעשות את שאר הפעולות. האיש הנוסף מעיף את האנשים מהמים. זאת פעולת ההצלה. עוד אדם נוסף כמגיש עזרה ראשונה – זה נראה לנו עומס מוגזם. 

היו"ר חמי דורון:

אני חושב שאתם לא צודקים.

שמשון חן:

חייבנו בעמדות ההצלה אמצעיות.

דוד בר דרור:

יש טעות. אם אדם מעד ושבר רגל, מי צריך לטפל בו? המציל. באותו רגע קורה משהו אחר. המציל יעזוב את הנפגע וילך לשם? 

מרים פרנקל-שור:

אני חושבת שבסעיף הזה צריכים להיות שני תיקונים: קודם כול, כפי שהערתי קודם לגבי סעיף קטן (א), יש לחזור למצב שהיה קיים עד היום ולא לפטור את מחזיק הבריכה מכל שיקול דעת. אני חושבת שכדאי להעביר את סעיף קטן (ב) לסעיף 7, ששם מדובר על חבות המציל. זה לא קשור לסעיף הזה, לעמדת ההצלה. ייתכן שאחרי שיוחלט משהו בנושא העזרה הראשונה יהיה צורך בשינויים נוספים. 

שמשון חן:

איך מחזיק הבריכה צריך לדעת איפה עמדת ההצלה?

מרים פרנקל-שור:

זה מה שהיה עד היום.

שמשון חן:

זה בשנת 1960. אנחנו בשנת 2004. אז היו מעט מאוד בריכות. כל התקנות הן מלפני 44 שנה. 

מרים פרנקל-שור:

זאת לא תשובה. אין לך תקנות אחרות. 

שמשון חן:

אי-אפשר להפיל על מישהו שיושב במשרד להגיד מה לעשות. 

מרים פרנקל-שור:

אנחנו לא מפילים. זה לא זה.

היו"ר חמי דורון:

ממש לא הקשבת למה שהיא אמרה. 

מרים פרנקל-שור:

כל עוד התקנות לא מתקבלות, התקנות הישנות בתוקף. על-פי התקנות הישנות האלה אתה פועל היום. איך פעלת עד היום? 

שמשון חן:

לכן באנו לשנות אותן. 

מרים פרנקל-שור:

השאלה היא במה לשנות. אנחנו חולקים על עמדתך. 

שמשון חן: 

צריך משהו שהציבור יעמוד בו.

היו"ר חמי דורון:

הציבור?

מרים פרנקל-שור:

התקנות הן לטובת הציבור. 

שמשון חן:

האחראים, מחזיקי הבריכה. אני לא יכול לשלול את האחריות הבלעדית מהמציל. את יודעת מה אפשר לעשות? אפשר שמחזיק הבריכה יספק את כל האמצעים כדי שהמציל יקבע. זה כן. 

היו"ר חמי דורון:

יש לי שאלה אליך: מה אתה עושה היום? מי אחראי? 

שמשון חן:

המציל, באופן בלעדי. 

היו"ר חמי דורון:

אם יש אירוע כלשהו, מי ישלם את המחיר?

שמשון חן:

קודם כול המציל, אחרי זה מחזיק הבריכה, חד וחלק.

היו"ר חמי דורון:

זה בניגוד לתקנות. 

שמשון חן:

קודם כול המציל. אגיד לך, קודם כול מבחינת המשטרה המציל נותן את הדין. זה הדבר הנכון, לא כי אני מפיל עליו אחריות אלא מבחינת שיקול דעתו המקצועי. 

היו"ר חמי דורון:

אני מבקש ממשרד הפנים שני דברים: קודם כול אני מבקש שבכל זאת תעשו חשיבה מחדש על הנושא של התקן. אני מבקש שיהיה שינוי בנושא של התקן לפי מה שהצעתי. כפי שהיועצת המשפטית לוועדה אמרה, את סעיף קטן (ב) תעבירו לחובותיו של המציל, זה לא המקום של הסעיף. אגב, מה שצריך לתקן בסעיף קטן (א) הוא שהאחריות תהיה על מפעיל הבריכה – אבל תהיה לו חובת התייעצות עם המציל כאיש מקצוע. 

שמשון חן:

כל היום?

היו"ר חמי דורון:

בהצבה. תקבעו. 

שמשון חן:

זה לא ריאלי. יש בעל מקצוע. 

אורי היילברון:

זה עובר לתפקיד המפעיל.

שמשון חן:

זה בסעיף של עמדת ההצלה. 

אורי היילברון:

זה תפקיד המציל. 

ששי קציר:

נציע ניסוח שעונה על מה שנאמר. 

היו"ר חמי דורון:

לעניין סעיף קטן (א), היות שמוציאים את סעיף קטן (ב), צריך לכלול את הפרמטרים של עמדת תצפית נוחה על כל שטח הבריכה. זה די חופף לסעיף קטן (א) בתקנות הקיימות. 

אשר גרנר:

בסדר.

יהודה מירון:

תראו את הבעיה. ברגע שעל מחזיק הבריכה האחריות לקבוע את עמדת ההצלה, ומצד שני המציל חובתו עצמאית – ייתכן שהמציל יתרחק למרחק בלתי סביר מעמדת ההצלחה. זה הפוך על הפוך. 

מרים פרנקל-שור:

מה אומר סעיף קטן (א) היום? "בכל בריכת שחייה תהיה נקודת הצלה שתכלול סוכת מצילים המותקנת בצורה המאפשרת גישה מיידית למים ותצפית נוחה על כל שטח הבריכה". מה חובותיו של המציל? להיות תמיד בשטח הבריכה. 


יהודה מירון:

	היום סוכת ההצלה היא לא דבר סטטי, לא בכל הבריכות. 

היו"ר חמי דורון:

אין בעיה מהבחינה הזאת. יש סוכת הצלה, תחנת הצלה, שמותקנת בבריכה לפי הפרמטרים שנקבעו בתקנות – זאת חובת מפעיל הבריכה. מעבר לכך, כשהמציל צריך להזיז את תחנת ההצלה מצד מצפון לצד דרום, על-פי שיקולו המקצועי, הוא יעשה את זה. 

יהודה מירון:

	אתה לא מאפשר לו את זה. אתה אומר שמחזיק הבריכה יחליט. 

היו"ר חמי דורון:

אני מאפשר לו. זה לא נכון. 

מרים פרנקל-שור:

זה נראה כל כך טריוויאלי. זה כבר היה בעבר.

היו"ר חמי דורון:

ועדיין סעיף קטן (ב) בתוקף, במקום אחר. לכן זה שילוב של שני הסעיפים. רבותי, יש הערות נוספות לסעיף 16? אין. 

אשר גרנר:

אני קורא את סעיף 17. 

מרים פרנקל-שור:

מה זה "בסמוך לו"?

אשר גרנר:

לא הגדרנו זאת. הכוונה לאתר בריכת השחייה. 

שמשון חן:

באתר.

היו"ר חמי דורון:

כשאתם מדברים על קאנטרי קלאב, למשל, זה החלק הפנימי. אבל כשכותבים "בסמוך לו" זה יכול להיות גם מעבר לגדר, גם בתחומי העיר. 

מרים פרנקל-שור:

יש הגדרה לבריכת שחייה. אני קוראת את ההגדרה. אני מציעה להוריד את "בסמוך לו". 


היו"ר חמי דורון:

בדיוק. נוריד. איפה התוספת השישית המוזכרת כאן?

אשר גרנר:

אני מבקש להעיר שכל מה שבהיבט המקצועי הוא בעקבות ישיבה עם בעלי המקצוע במשרד הבריאות ועם האנשים האחרים העוסקים בזה. על סמך זה קבענו. 

אילנה מישר:

יש לנו הערה קטנה לתקנת משנה (א): הבעיה שלי היא במילה "אם". צריך להיות: "לפי התקן שנקבע...". 

מרים פרנקל-שור:

בסדר. 

היו"ר חמי דורון:

יש עוד תיקונים? אין.

אשר גרנר:

אני קורא את סעיף 18. יש כאן הערה ששכחו למחוק. 

שמואל חיימוביץ:

אין כאן חובה להתקין סולם. פה זה רישוי עסקים, האם מחייבים סולמות או לא?

היו"ר חמי דורון:

כן, צריך לחייב. אני מבקש שיוסף סעיף שבתוך בריכת השחייה יותקנו סולמות.

שמשון חן:

ברור. 

שמואל חיימוביץ:

אגב: סולמות או אמצעי אחר, אפשר גם מדרגות.

שמשון חן:

בבנייה החדשה יש מדרגות. 

שמואל חיימוביץ:

גם לגבי רישוי עסקים צריך לתת את האפשרות הזאת. 

היו"ר חמי דורון:

	גם המדרגות צריכות להיות בהיתר, אז תעשו את זה בהתאמה. 

יהודה מירון:

	סליחה, התקנות האלה עוסקות בבריכות קיימות ולא בבנייה נוספת בתוך הבריכה. הנושא של מדרגות, שהוא נושא של בנייה, ייכנס לבריכות חדשות. 

היו"ר חמי דורון:

יש היום בריכות עם מדרגות. 

שמואל חיימוביץ:

אם מישהו רוצה מדרגות?

יהודה מירון:

	צריך להבין את המשמעות. אם אכתוב כאן "מדרגות" המשמעות היא שכל 24 מטרים יהיו מדרגות. 

שמואל חיימוביץ:

כותבים "או", לא מחייבים את המדרגות. 

שמשון חן:

אי-אפשר, יש רק ירידה אחת עם מדרגות לבריכה, בצד הרדוד. אי-אפשר לעשות מדרגות בכל 24 מטר. 

היו"ר חמי דורון:

תכתבו כך: סעיף קטן (א): חובת התקנת סולמות או מדרגות. סעיף קטן (ב): פירוט של הסולמות, כפי שהוא מופיע כאן. 

ששי קציר:

למה לא להפנות לחוק התכנון והבנייה?

שמואל חיימוביץ:

מדרגות הן חלופה לסולם.

ששי קציר:

למה להכניס את זה לכאן?

היו"ר חמי דורון:

איך לנסח את זה?

יהודה מירון:

	עכשיו נתייחס למדרגות. בבריכה חדשה תהיה חובה למדרגות וגם לסולמות. 


שמואל חיימוביץ:

לדעתי התקנת סולמות בבריכה קיימת שאין בה סולמות זה לא דבר בלתי סביר במסגרת רישוי עסקים. אבל כדי שלא יהיה משהו לא הגיוני אני חושב שצריך לציין שאם מישהו מוצא לנכון לעשות מדרגות גם זאת אפשרות, כחלופה לסולם. זה הכול. 

שמשון חן:

המדרגות לא יהיו במקום הסולמות, הן יהיו במקום סולם אחד. 

שמואל חיימוביץ:

אתם תחליטו. 

היו"ר חמי דורון:

נעבור לסעיף 19. 

אשר גרנר:

אני קורא את סעיף 19. 

היו"ר חמי דורון:

יש הערות? אין. 

אשר גרנר:

אני קורא את סעיף 20. 

היו"ר חמי דורון:

יש הערות? אין. 

אשר גרנר:

אני קורא סעיף 21. אני קורא סעיף 22(1), כולל הטבלה. 

היו"ר חמי דורון:

איך אתם גורמים לכך שלא יתרחצו באזור של המקפצות?

שמשון חן:

היום יש מקפצות רק בבריכות שחייה למטרות תחרויות או לימודי שחייה. בעיקרון רוב הבריכות לא מאשרות מקפצות. אנחנו גם לא מאשרים לקפוץ בתוך הבריכה. יש שילוט כזה. 

אורי היילברון:

כעיקרון, במקום שיש מקפצות, שמים מצופים ומקפידים שלא יהיו אנשים. 

היו"ר חמי דורון:

בסדר. 

אשר גרנר:

אני קורא את  סעיף 22(2)-(4)

היו"ר חמי דורון:

	קודם כול סימון הסעיפים כאן צריך להיות באותיות: (א)-(ד). 

מרים פרנקל-שור:

מה אמור לחול במפעל קפיצה שמשמש לאימונים ולתחרויות?

אורי היילברון:

הם מותקנים לתחרות. בבריכות החדשות אין אגני זינוק קבועים. אין שום מכשול עד הגדר. זה קיים רק בתחרויות. בתחרויות לכל אחד יש מסלול, זה מפוקח. 

שמשון חן:

	מסלול מגודר. 

מרים פרנקל-שור:

אבל סעיף 22 מדבר על גובה מתקן הקפיצה. 

אורי היילברון:

מדובר על אדן זינוק. הוא נמוך יותר, והוא משמש לתחרויות. 

היו"ר חמי דורון:

בדרך כלל אדני הזינוק הם בחלק העמוק. 

אורי היילברון:

	נכון, והם גם מתפרקים. 

היו"ר חמי דורון:

	יש הערות לסעיף 22? 

מרים פרנקל-שור:

כתוב: "עומק המים לא יפחת מ-". בכל פעם ששמים מתקן, זה צריך לעמוד בהגדרה הזאת. 

אורי היילברון:
	
לא צריך לקרוא לזה מתקן קפיצה. אדני הזינוק הם לא בקטגוריה הזאת. 

היו"ר חמי דורון:

כדי לחזק את העניין הזה, היות שאנחנו לא מדברים על מתקן קפיצה, אני מציע שבמקום זה ייאמר שהאמור בתקנות המשנה לא יחול על אדני זינוק. זה יפתור את הבעיה. 

אשר גרנר:

תוקן. אני קורא את סעיף 23. אני מבהיר שהכוונה לפקח של הרשות המקומית.

מרים פרנקל-שור:

אם כן, אולי כדאי להפנות לזה? לפקח יש סמכויות שלטוניות. 

היו"ר חמי דורון:

נתקן: "יהיה פתוח לעיון פקח הרשות המקומית", אין כוונה לפקח של רשות שמורות הטבע, למשל. 

מרים פרנקל-שור:

מי הסמיך את הפקח הזה? הוא לפי הסדרת מקומות רחצה?

היו"ר חמי דורון:

מסמיכים לפי חוק רישוי עסקים.

דוד בר דרור:

מה הוא בא לבדוק? שיש מסמך?

היו"ר חמי דורון:

הוא בא לבדוק את יומן האירועים. הוא ייתן דיווח אם הדברים נעשים או לא. 

אשר גרנר:

בסעיף 37 יש לכך תשובה. 

היו"ר חמי דורון:

	אם כן תיקנתם ל"פקח הרשות העירונית"?

יהודה מירון:

	אני מציע לא לתקן. יש רק פקח אחד בתקנות. 

היו"ר חמי דורון:

אם כן, צריך לכתוב "פקח כמשמעותו בסעיף 37".

אשר גרנר:

בסדר. אני קורא את סעיף 24(א)-(ב)(1). 

היו"ר חמי דורון:

למה אתם מתכוונים כשאתם אומרים "אמצעי אחר"?

יהודה מירון:

	המטרה למנוע כניסה של עדרי אנשים לתוך המים. אם בעתיד, בעוד שנה או שנתיים, יהיה אמצעי אחר, לייזר, שיוריד מחסום ויעלה מחסום – השד יודע מה – והוא יהיה נוח יותר מהגדר, למה לא?

ששי קציר:

	הרשות תצטרך לאשר אותו. 

היו"ר חמי דורון:

אני לא סומך על הרשות, בייחוד בדברים של רישוי עסקים.

אשר גרנר:

אני הממונה על הרישוי.

היו"ר חמי דורון:

אתה הממונה על הרישוי? בוא נעשה סיבוב ברשויות. נראה איך הם שומרים על הרישוי. 

אשר גרנר:

אני מכיר, רק אתמול באתי מהתעשיינים. אני מכיר את כל נושא הרישוי. אני יודע איפה הבעיות. אנחנו עוסקים בחוק רישוי עסקים, על-פי זה אנחנו נותנים סמכויות. 

יהודה מירון:

	זה גם יכול להיות קיר, אדנית, מחסום פיזי אחר. 

שמשון חן:

	מסלעה.

אשר גרנר:

תמיד יכולים להתפתח אמצעים טכנולוגיים. זה יכול להקל על המלונות. הדברים מתפתחים. 

היו"ר חמי דורון:

בואו נניח שיש גדר בנויה, ועד כמה שאני יודע היא באמת  בצורה כזאת שאדם אחד נכנס לתוך שטח הבריכה בזמן נתון. נניח שיעשו קיר, כמו שנאמר פה. אבל הפתח רחב, ונכנסים בו 30 איש? אפשר לומר: הרשות אישרה. 

אשר גרנר:

דיברנו על כניסה מבוקרת. 

היו"ר חמי דורון:

זה מבוקר – רק 30 איש.  אני מדבר על רוחב המפתח. 

אשר גרנר:

אני מפנה לסעיף קטן (ב). 

ששי קציר:

	סעיף קטן ב(1).

יהודה מירון:

	אני מציע שלעניין הפתחים נפנה לחוק התכנון והבנייה. את האמצעי נשאיר לשיקול דעת. 

היו"ר חמי דורון:

הכוונה לפתח בגדר עצמו?

יהודה מירון:

	כן, היה לך חשש, ולכן נפנה לתכנון ובנייה. 

שמואל חיימוביץ:

במקרה כזה הפתח הוא פועל יוצא של הנחיות המילוט. אי-אפשר שלא להתחשב בזה. הוא צריך להיות לפחות ברוחב מילוט.

היו"ר חמי דורון:

סליחה. יש פתח כניסה, שמשמש לכניסה מבוקרת. יש פתחי מילוט, שמשמשים למטרה אחרת, אדוני. 

ששי קציר:

	חוק התכנון והבנייה מגדיר פתחי מילוט.

אורי היילברון:

	הוא מגדיר כניסה, רוחב כניסה, ומילוט.

היו"ר חמי דורון:

אני לא בטוח שחוק התכנון והבנייה מגדיר את פתח הגדר הפנימית שמקיפה את בריכת השחייה. 

שמואל חיימוביץ:

יש מקום אחד שבו זה מוגדר, בתקנות הנגישות לסידורים לנכים. שם נקבע שהרוחב יהיה לפחות 80 ס"מ. 

היו"ר חמי דורון:

זה משהו אחר. 


יהודה מירון:

	אני מציע שנפנה לתקנות. 

מרים פרנקל-שור:

מה אומרות התקנות? 

יהודה מירון:

אם יימצא שאין שם מספר, נקבע כאן בוועדה גבול מסוים. 

היו"ר חמי דורון:

אני מציע משהו אחר. אני לא שלם עם הסעיף. אני מבקש שתבררו ותראו לנו בדיוק מה אומרות תקנות התכנון והבנייה בנושא הזה. אחר כך נוכל להתייחס לנושא. ממילא לא נסיים את כל התקנות היום, כמו שזה נראה לי. נחזור לסעיף הזה, סעיף 24.

פנינה בן דוד:

למעשה הסעיף הזה תוקן בגלל בקשה שלנו. בתקנות המקוריות היה משהו ארכאי, שהיה כמו כשהיינו ילדים, כשמסביב לכל בריכה היתה גדר גבוהה ופתח אחד, עם מקלחת מים. היום כל הבריכות במלונות הן לא בריכות סטנדרטיות מרובעות שאפשר לגדר. אלו בריכות עם עיצובים, עם תכנון שונה. כמובן, יש לנו כל התקנים של המצילים וכו', אבל איננו יכולים לגדר מסביב לבריכה. 

היו"ר חמי דורון:

לכם אין שום בקרה על כניסת האנשים.

פנינה בן דוד:

ודאי שכן. לא כל אחד נכנס למלון, לא כל אחד נכנס לשטח של בריכת השחייה. יש בקרה בכניסה לבריכת השחייה – אם זה אורח או סתם אדם מבחוץ. 

היו"ר חמי דורון:

לא זאת הכוונה בסעיף הזה. הכוונה היא שלתוך מתחם הבריכה יוכל להיכנס רק אדם אחד בכל פעם, וזה לא קיים בבריכות השחייה בבתי המלון. 

פנינה בן דוד:

	לכן בקשנו לשנות את זה. הסעיף הזה פותר לנו את הבעיה. 

יהודה מירון:

	הסעיף בא לפתור את בעיית הכניסה לתוך המים בלבד, לא לאתר עצמו. לכן אמרנו שברירת המחדל היא גדר מסביב. יש מקרים מסובכים יותר: בריכות לא רגילות כמו בבתי המלון ועוד.  כאן ניתן להם שיקול דעת. חשבנו על זה הרבה, ראינו שאין  פתרון. 


היו"ר חמי דורון:

אתם מדברים על שני דברים שונים, או אני הטמבל ואני לא מבין כלום. כתוב כאן שאתם עושים גדר: "בריכת השחייה תגודר בגדר שגובהה 1.1 מטר". הכוונה לא לכניסה למים אלא לכניסה למתחם הבריכה.

יהודה מירון:

	לא אדוני, יש הגדרות בתקנות. ההגדרות של בריכת השחייה הן בנוגע לשטח הבריכה בלבד. אתר בריכת השחייה הוא החלק הרחב. טרחנו להתקין זאת.

היו"ר חמי דורון:

אני אומר שוב: בבית מלון אין שום בעיה של גישה לאזור המים. כל אורח במלון יכול להיכנס. 

פנינה בן דוד:

	נכון, למתחם.

היו"ר חמי דורון:

אם עכשיו קבוצת תלמידי בית ספר יוצאת בבת אחת מפתח המלון לתוך מתחם המים ונכנסת בבת אחת למים – אין שום שליטה ובקרה, בניגוד למה שכתוב כאן. הרי הבקרה היא לא אם מדובר באדם שרשאי להתרחץ. לא זאת הבקרה שאתם מכוונים אליה כאן. 

יהודה מירון:

המטרה היא שלא תהיה מסה. 

היו"ר חמי דורון:

לבתי המלון יש בעיה.

אשר גרנר:

סעיף קטן (ב) הוא המענה. 

פנינה בן דוד:

	גם סעיף קטן (א). 

היו"ר חמי דורון:

אתם מדברים על אמצעי אחר שאישרה רשות הרישוי, שמאפשר כניסת אנשים מבוקרת לשטח בריכת השחייה. אין לכם אמצעי כזה. 

יהודה מירון:

	לא יהיה מונה שיספור את האנשים. אבל מספיק שיש גדר עם פתח אחד, זה אומר שיש כניסה מבוקרת. 


היו"ר חמי דורון:

בבריכות השחייה של בתי המלון זה לא המצב. אין פתח אחד. 

זאב פיש:

בהנחיות של משרד הבריאות אנחנו מתייחסים לנושא הגידור והשליטה. גם אנחנו מחייבים שהכניסה למים תהיה בצורה מבוקרת, למשל שהאנשים לא יקפצו מהדשא ישירות למים – וזאת גם מבחינת עומס אורגני וכל מה שמשתמע, וגם משום שיש ניסיון לתעל את האנשים למקלחות חובה. יש דברים שצריכים לבוא עם הדרישות של משרד הפנים מבחינת הבטיחות. משרד הבריאות רוצה גם הוא גידור ובידוד וכניסה רק דרך מקום מבוקר, נשלט ונשטף – כלומר מקלחות חובה. 

ששי קציר:

	אין פה סתירה.

פנינה בן דוד:

	זה בלתי אפשרי מבחינת בתי המלון. 

היו"ר חמי דורון:

צריך פתרון נפרד במסגרת התקנות לבתי המלון, אין מה לעשות. המצב בשטח הוא אחר. זה לא כמו בקאנטרי קלאב או בבריכה אחרת. 

ששי קציר:

	אני מבקש להגיב לכך. בדקנו את הסוגיה לגבי בתי המלון. לכן סעיף קטן (א) נכנס לכאן. אנחנו אומרים שאנחנו רוצים גדר מנתבת, ואנחנו מדברים על שטח הבריכה. כשבתי המלון פנו אלינו, אמרנו: אם יש תחליף לגדר – ושים לב גם להגדרה – למשל, אם בניין או קירות משמשים כתחליף לגדר, ועדיין מתקיימות הבדיקה והבקרה, זה בסדר. כי בחלק מבתי המלון מצאנו שהבריכה סגורה מכל עבר, ולכן לא חייבנו גדר. 

היו"ר חמי דורון:

יש רק בעיה אחת. הבעיה היא שזה לא המצב בכל בתי המלון. באילת למשל, בכל בתי המלון בריכות השחייה פונות לים, לחוף. הבנייה היא בדרך כלל משניים וחצי או משלושה כיוונים. הצד הרביעי פונה לים. זה לא פתח, זאת ירידה לים. יש פתחים בקירות. 

פנינה בן דוד:

	היא מגודרת, היא לא חופשית. 

היו"ר חמי דורון:

שוב, הסעיף אינו מכוון לבקרה על סוג האדם שייכנס. הוא מכוון לכך שלא תיכנס קבוצה בבת אחת. אם באה קבוצת תלמידים מהים, יש שליטה על כך שהם ייכנסו אחד אחד? לא, כולם ייכנסו למים מייד. 

שמואל חיימוביץ:

האם הגדר לא מיועדת למנוע כניסה כשזה לא פתוח לרחצה, למנוע סכנת טביעה כשאין מציל? זה לא לקבוצות גדולות.

שמשון חן:

	גם זה. 

שמואל חיימוביץ:

ובמלון הדרישה הזאת  מתקיימת מעצם קיומו של האתר.

ששי קציר:

	אני רוצה להשלים. לפי ההגדרה הזאת, על-פי מה שאתה מציין, אין גידור כמו שצריך, ולכן בית מלון לא יוכל לנהוג כפי שאתה מבקש, שלא יהיה אזור פתוח. כי אם זה לא מתוחם, אם אין בקרה, למעשה הם לא עומדים במה שכתוב פה.

היו"ר חמי דורון:

בדיוק. ולכן אתם צריכים למצוא פתרון אחר לבתי המלון.

יהודה מירון:

	אי-אפשר למצוא פתרון אחד לבתי המלון אפריורי. כל אחד מבתי המלון עושה בריכה אחרת. 

היו"ר חמי דורון:

זה לא רלוונטי. צריך פתרון אחר לבתי המלון. אני לא יכול לשלוף פתרון. שבו עם אנשי התאחדות המלונות. 

פנינה בן דוד:

	זה מוסכם עלינו.

היו"ר חמי דורון:

כי זה נותן לכם פתרון קל. אבל זה לא עונה על ההגדרות שבתקנות. מלון נפטון באילת לא עונה על התקנות האלה. 

יהודה מירון:

	לא נכון. 

שמשון חן:

מלון נפטון דווקא כן עונה. 

אלחנן נוי:

הכול מגודר שם. 

היו"ר חמי דורון:

אסביר לך: לבריכת נפטון באילת יש יציאה ישירה לרציף, לטיילת. 


יהודה מירון:

	אז הם לא עומדים בתקנה.

היו"ר חמי דורון:

לכל דייר במלון הזה יש מפתח של החדר, והוא פותח גם את הדלת הצדדית שיורדת למזח. נחזור לבית הספר שמבלה שם, אותה כיתת ילדים מופרעת שירדה למזח וחזרה בשעה 02:00. הם חוזרים דרך הדלת של המלון ולא עושים סיבוב, כי יש להם מפתח. הם נכנסים וגם מתרחצים בלילה, בניגוד להנחיות.

שמשון חן:

	מחזיק הבריכה, בזמן שאין מציל, יש לו חובה.

אשר גרנר:

זה מקובל. 

היו"ר חמי דורון:

התקנות האלה לא מתאימות לבתי המלון, מה לעשות? לפי התיאור הזה בתי המלון לא יעמדו בתקנות. 

אשר גרנר:

הם גם לא יקבלו רישיון. 

היו"ר חמי דורון:

אתה לא יכול להרוג אותם. 

אשר גרנר:

נהפוך הוא, עשינו זאת במשותף אתם. 

היו"ר חמי דורון:

נכון, אבל כנראה לא כולם הבינו את המשמעויות. 

יהודה מירון:

	עוד לא הבנתי למה. הנוסח נותן פתרון פרוצדורלי לפתרון הבעיה. הוא לא קובע את התוכן, אלא את הפרוצדורה: לכו לרשות הרישוי, כדי שהיא תאשר. אין מה לעשות. 

היו"ר חמי דורון:

כתבת: "אמצעי אחר... שמאפשר כניסת אנשים מבוקרת". אין לך כניסה מבוקרת, לא במשמעות של מה שאתה מבקש.

יהודה מירון:

	רשות הרישוי, חובתה לאשר את הסעיף הזה. נשאיר לה שיקול דעת. לא כל אחד עושה מה שהוא רוצה. 

פנינה בן דוד:

	אני רוצה לתת מחמאה לאנשי משרד הפנים. הם עשו עבודה נהדרת. הם ישבו אתנו ועם הרבה אנשים אחרים כאן. יש היום כל מיני אמצעים לבקרה, גם טכנולוגיים, ולמשל כל חפץ במשקל מסוים שנופל למים – יש אזעקה. אצלנו במלונות כל הזמן יש קב"טים ואנשים שמסתובבים. השטח לא מופקר, לא ביום ולא בלילה. סעיף קטן (ב) פותר את הבעיה ומאפשר להכניס אמצעים טכנולוגיים. סעיף קטן (א) קובע שהבריכה צריכה להיות במבנה המלון עצמו. זה המבנה שחוסם. אין כניסה חופשית. 

היו"ר חמי דורון:

המבנה של המלון לעולם אינו סוגר מארבעה עברים. ברוב המלונות. 

פנינה בן דוד:

	אם אין ארבעה עברים, יש גדר. אי-אפשר להיכנס לאזור הבריכה ככה סתם. 

ששי קציר:

	בעקבות הפנייה שלהם, במקומות שמצאנו שיש קירות ויש כניסה מבוקרת אישרנו זאת במקום גדר. במקומות שזה לא היה, ואתה נותן דוגמה לבית מלון שלא יקבל רישוי לבריכה, חייבנו לשים גדר. 

אורי היילברון:

	המלון הזה יצטרך להתאים עצמו.

ששי קציר:

	ההגדרות כאן הן שאם יש תחליף לגדר, כלומר קירות, ויש כניסה מבוקרת – בסדר. אם לא – לא מקבלים רישוי. 

היו"ר חמי דורון:

אני מקבל. נמשיך. 

אילנה מישר:

אם אפשר, אני מבקשת לחזור לסעיף הקודם בעניין היומן, סעיף 23(ב). חלק מהאירועים שיכולים להירשם ביומן הם למשל הרעלה המונית מדליפת גז. לדעתנו משום שחלק מהאירועים יכולים להיות בריאותיים, חשוב שיהיה גם פיקוח של פקחים שלנו.

אשר גרנר:

אין בעיה. נכתוב שזה פתוח לעיון נותני האישור.

אורי היילברון:

	או למפקח של משרד הבריאות.

אשר גרנר:

עדיף לכתוב "לנותן האישור", לכל נותן אישור: המשטרה, משרד הבריאות, כיבוי האש. 

היו"ר חמי דורון:

בסדר.

מרים פרנקל-שור:

נכתוב: נותן אישור כמשמעותו בחוק רישוי עסקים.

היו"ר חמי דורון:

בסדר. נתקדם. 

אשר גרנר:

אני קורא את סעיף 24(ב)(2).

אלחנן נוי:

הייתי רוצה להחיל על החלק הראשון של סעיף קטן (2) את אותו סעיף שמופיע בחלק האחרון: אני חושב שמכשול בגובה של 60 ס"מ מהווה בעיה. אנחנו רואים לא פעם שאנשים באים ומכניסים את הסבתא או את הסבא שישמרו על הילדים, ולא כל אדם בגיל הזה מסוגל לעבור מכשול של 60 ס"מ. עם זאת אני מוכן שנשנה את זה ונקבע כל דבר אחר שרשות הרישוי תאשר – למשל, לשים מציל אף שהתקנה לא מחייבת זאת. 

מרים פרנקל-שור:

איפה יש מכשול של 60 ס"מ?

אלחנן נוי:

סביב בריכת הפעוטות. יש רק מקום אחד שדרכו הילד יכול להיכנס. אישה מבוגרת ששומרת על הנכד שלה לא תמיד תוכל להרים רגל מעבר לגדר, אלא היא תרוץ לחפש את הפתח. 

שמשון חן:

	זה רק אם הבריכה הגדולה לא מגודרת בגדר של 1.10 מטר. 

מרים פרנקל-שור:

בין הגדר לבין הבריכה יש מרחב. 

אלחנן נוי:

אני מחויב לגדר סביב הבריכה הפעוטה.

היו"ר חמי דורון:

	יש מתחם שסביבו אפשר לשבת, נכון? 

אורי היילברון:

	יש מתחם שסביבו אפשר לשבת. 

אלחנן נוי:

מה זה המתחם? זה יכול להיות גם המבנה.

היו"ר חמי דורון:

סליחה. לפי מה שאני מבין, ותקן אותי אם אני טועה, בריכת פעוטות, אם היא בסמיכות לבריכת השחייה הרגילה, צריך שתהיה בה גדר הפרדה, או מכשול, של 60 ס"מ. אם אין בריכת שחייה לידה צריך גדר רגילה של 1.1 מטר. 

אלחנן נוי:

כשיש בריכות סמוכות למה צריך גידור של 60 ס"מ? כדי למנוע מה?

מרים פרנקל-שור:

כדי שהילד לא ילך לבריכה האחרת.

היו"ר חמי דורון:

אנחנו מדברים על בריכות משיקות, למעשה, זאת הכוונה. 

אלחנן נוי:

בריכות צמודות?

קריאה:

	כן. 

פנינה בן דוד:

ואם יש מרחק של 100 מטר? אם זה באותו מתחם? 

היו"ר חמי דורון:

אז צריך גדר של 1.1 מטר. 

שמשון חן:

	צריך להפריד את בריכת הפעוטות מהבריכה העמוקה.

מרים פרנקל-שור:

מה המרחק בין שפת הבריכה לגדר?

אשר גרנר:

זה יכול להיות צמוד, אבל יש מכשול. לדעתי יש כאן מענה. קודם כול,  ניתן שיקול דעת לרשות הרישוי לעניין הזה. אגב, ההערה שמושמעת כרגע לפרוטוקול –  האדון לא השתתף בדיון ההוא, אבל היא נשמעה. 


היו"ר חמי דורון:

	רבותי, שקט. אני לא אוהב להשתמש בפטיש. אל תאלצו אותי. 

פנינה בן דוד:

	אנחנו רוצים שיוסיפו עוד אמצעי אחר. 

אשר גרנר:

יש, כתוב. 

אלחנן נוי:

לא, זה מופרד בנקודה ופסיק, אני רוצה פסיק. כעת זה מתייחס רק לסיפה של המשפט. 

אשר גרנר:

במקום נקודה פסיק רק פסיק. אין לי בעיה עם זה. ברשות היושב-ראש, פתרנו את הבעיה. אקריא את השורה השנייה: "...שגובהו 0.6 מטר שימנע מעבר לבריכות הסמוכות, אם אין גריכת שחייה סמוכה – תגודר בגדר שגובהה 1.1 מטר, והכול אם לא התירה רשות הרישוי אמצעי אחר לבקשת מחזיק הבריכה". 

היו"ר חמי דורון:

בסדר. אני מקבל.

אשר גרנר:

	פתרנו את הבעיה מבחינת המינוח. 

מרים פרנקל-שור:

אם זאת באמת הכוונה, אפשר לשים נקודה אחרי "1.1 מטר". המשפט הבא יהיה נפרד.

אשר גרנר:

זה מקובל. אנחנו ממשיכים. אני קורא את סעיף 25. 

שמואל חיימוביץ:

יש לנו הערה קטנה. לגבי הרוחב של 1.3 מטר, אנחנו מבקשים שיהיה ברור שתעלת גלישה שנמצאת באותו המישור של המפלס שמסביב לבריכה, אינה נחשבת כחלק מה-1.3 מטר, אלא זה שייך לחלק של הבריכה. 

אורי היילברון:

	יש מספיק מקום.

היו"ר חמי דורון:

הוא צודק. זה בניכוי תעלת הניקוז. הוא צודק בהחלט. 


אורי היילברון:

	רוחב העגלה הוא 90 ס"מ או 100 ס"מ. 

יהודה מירון:

	יש לי הצעה פשוטה: להגדרת בריכת השחייה נוסיף "לרבות אמצעי הפינוי העילי של המים". ואז מודדים משם והלאה. 

שמואל חיימוביץ:

בסדר.

יהודה מירון:

	אני מבהיר שנשקול עם משרד המשפטים ניסוח שיבהיר שבתוך הגדרת בריכת השחייה נכלל גם פינוי המים, אותן תעלות שמדובר בהן, ואז מודדים משם והלאה. 

אשר גרנר:

אין בעיה. אני קורא את סעיף 26. 

שמואל חיימוביץ:

אני מציע רק להוסיף שזה יהיה כמפורט בתקן ישראלי 1918, סעיף אמצעי גישה לתוך המים. 

היו"ר חמי דורון:

יש בעיה?

שמשון חן:

	מה המשמעות של זה?

שמואל חיימוביץ:

מוצעות ארבע אפשרויות ל כניסה למים: האפשרות הראשונה לאפשר מקום מונמך ליד הבריכה, כך שיהיה אפשר להגיע עם כיסא הגלגלים לגובה שפת הבריכה. אגב, אלו פתרונות קיימים, אנחנו לוקחים אותם מתקנים זרים. אמצעי שני הוא שבאחד המקומות של הבריכה מפלס הבריכה יהיה גבוה יותר מסביבתו, כך שיהיה בגובה של כיסא גלגלים. אמצעי שלישי הוא אמצעי מכאני, שמאפשר להעביר אדם עם מוגבלות לתוך המים ולהוציאו. אמצעי רביעי הוא רמפה שיורדת לתוך הבריכה. אחד מהארבעה. 

היו"ר חמי דורון:

זה תקן ישראלי שהוא תקן מחייב?

אורי היילברון:

	זה בבריכות טיפוליות.


שמואל חיימוביץ:

קודם כול זהו תקן מוכר. לשאלה אם הוא מחייב או לא – התקנות מחליטות אם לאמץ מתוכו סעיפים מסוימים. אימצנו כבר סעיפים מהתקן בנוגע לנגישות לתחבורה ציבורית.

ששי קציר:

	אנחנו רוצים לבדוק את המשמעות של זה. 

אשר גרנר:

ברשותך, היות שאנחנו עובדים על-פי חוק התכנון והבנייה מבחינת הבריכות, העברנו הכול לשם – מה שצריך לתת את המענה הטכני הוא בתחום של תכנון ובנייה. לדעתנו אפשר להסתפק במה שכתוב כאן לגבי חוק התכנון והבנייה. מה שיחייב חוק התכנון והבנייה יחייב גם את הבריכות. 

שמואל חיימוביץ:

חוק התכנון והבנייה לא מתייחס לאלמנט של נגישות השירות. הכניסה והיציאה מהמים הם ברמה של נגישות השירות. צריך לתת לזה מענה במקום אחר, ברמה אחרת. 

היו"ר חמי דורון:

אני מבקש מכם לבדוק את הנושא הזה. אני מבקש לקבל תשובות מפורטות לגבי התקן, איך זה בא לידי ביטוי.

מרים פרנקל-שור:

איך זה מתייחס לחוק התכנון והבנייה.

אורי היילברון:

	בבריכות קיימות קשה ליישם את זה. 

פנינה בן דוד:

	בבריכות הישנות זה בעייתי. לכן שאלתי ממתי התיקון. 

יואב קריים:

אז אפשר ליצור אמצעי מכאני שקוראים לו מנוף, וזה זול יחסית, וכך לאפשר לאדם עם מוגבלות לרדת לבריכה גם אם היא כבר בנויה.

פנינה בן דוד:

	זה כרוך בהשקעות כלכליות, צריך לדעת כמה זה. 

שמואל חיימוביץ:

זה בסדר גודל של 15,000-25,000 ש"ח.

ששי קציר:

	אם משיתים משהו כזה על הבריכות, צריך לבדוק.

מרים פרנקל-שור:

ניתנו ארבע אפשרויות. בואו לא נסכם לפני שבדקתם. 

אורי היילברון:

	אלו ארבע אפשרויות לא ישימות. 

היו"ר חמי דורון:

אני מניח שאפשר להגיע לפחות לאחת מהאפשרויות האלה. בהיגיון שלי אני לא רואה שום סיבה למנוע את אימוץ התקן. לכן אני מבקש שתבדקו מהן האפשרויות, איך זה עובד. תבדקו ותגישו את ההערות שלכם. אני מבקש שהדבר ייעשה מהר. אנחנו עומדים לפני הקיץ – והייתי שמח אם התקנות ייגמרו, יאושרו, יפורסמו ויצאו לפיקוח לפני שנכנסים לחודשי הקיץ. 

אשר גרנר:

יש לכם פגרה. 

היו"ר חמי דורון:

	אפשר לכנס ועדות בפגרה. צריך לדבר על זה עם יושב-ראש הוועדה. 

שמשון חן:

	האם אפשר לכתוב שאחת מהאפשרויות היא שצוות הבריכה ידאג להכניס את האדם למים?

שמואל חיימוביץ:

לא, זה מנוגד לתפיסה של חוק שוויון זכויות לאנשים עם מוגבלות, שמדבר על נגישות עצמאית ככל האפשר, בצורה עצמאית מכובדת. 

שמשון חן:

	עד היום לא היתה שום בעיה.

היו"ר חמי דורון:

אני מבקש שתבדקו את זה. עשו את זה כמה שיותר מהר. אנחנו משאירים את סעיף 26 בהמתנה. 

אשר גרנר:

אני קורא את סעיף 27. 

שמשון חן:

	זה נותן מענה גם לבית המלון. 

היו"ר חמי דורון:

הלאה.

אשר גרנר:

אני קורא את סעיף 28. אני מציע לתקן את הכותרת. נכתוב: "גישה נוחה לרכב חירום". 

היו"ר חמי דורון:

בסדר. נגמור את פרק ד' ובזה נסיים היום. צר לי. 

אלחנן נוי:

אני רוצה לחזור לסעיף 27(1). מה זה "תימנע"? אין סגירה על בריכת השחייה.

היו"ר חמי דורון:

קודם הגברת אמרה שיש קב"טים. 

פנינה בן דוד:

	כן, אבל אם מישהו רוצה לשבת בלילה ליד הבריכה, אז מה?

אורי היילברון:

	אז הדלת סגורה. הדלת  מהמלון לבריכה. 

היו"ר חמי דורון:

אז יש לכם בקרה או אין לכם בקרה? 

אלחנן נוי:

יש לנו בקרה על האורחים שלנו. 

היו"ר חמי דורון:

האורח שלך נכנס ב-02:00, ובא לו לשחות. אפשר למנוע זאת ממנו?

אלחנן נוי:

יש שתי אפשרויות למניעה: קודם כול יש קב"טים בשטח, הם רואים כל אדם שמסתובב. וכן יש שילוט בכל כניסה וכניסה. 

היו"ר חמי דורון:

לפי מה שאתה אומר אתה לא כל כך עומד בתנאים של סעיף 24. 

אלחנן נוי:

לא, זה משהו אחר לגמרי. 

היו"ר חמי דורון:

	ממש לא. השתמשת בטיעון של הקב"טים בסעיף 24. 

אשר גרנר:

אני ממליץ שתמחק את ההערה. בסופו של דבר זה בהסכמה אתכם. לא בכדי כתבנו את זה. זה יוצר לכם בעיה אחרת, כפי שציין היושב-ראש.  אם יהיה גידור, סגירה הרמטית, לא תוכלו להכניס איש לבריכה. ומה יקרה למלון אגמים? תחשוב על זה. נמשיך הלאה. 

היו"ר חמי דורון:

הוא יקבל תקנה מיוחדת.

אשר גרנר:

התקנות אוניברסליות. הן לא ייחודיות למלונות. חשוב להבין את זה. אני עובר לפרק ד': בריכה טיפולית. 

שמשון חן:

	אגב, ישבנו עם כל הגורמים הנוגעים לבריכות הטיפוליות. 

אשר גרנר:

אני קורא את סעיף 29(א).

מרים פרנקל-שור:

מה זה "יכול שיחול"?

יהודה מירון:

	אם עומדים בתנאים של בריכה טיפולית של עד 200 מטר, מחזיק הבריכה יבחר אחד מהדברים האלה. הוא יכול לבחור באחת מצורות העבודה הללו. 

היו"ר חמי דורון:

אני מבין מסעיף קטן (2) שבקבוצה של שמונה מטופלים יכול להיות שלכל מטופל יהיו שני אנשים?

יהודה מירון:

	לא, יש מטפל עם כל מטופל פלוס אחד. פלוס שניים. בקבוצה של עד שמונה מטופלים צריך לדאוג שלכל מטופל יהיה מטפל אחד – אחד על אחד – ונוסף על כך יהיה אדם אחד המצוי באתר הבריכה, כדי להזעיק עזרה אם קורה משהו. המטרה היא לתת מענה לתחום חדש שמתפתח בארץ, טיפול בבעיות תפקודיות בתוך המים. אי-אפשר להחיל כאן את תקן המצילים הרגיל. 

אשר גרנר:

ישבנו עם האנשים המקצועיים מבית איזי שפירא. כל מה שכתוב פה מקובל עליהם. 

שמואל חיימוביץ:

מאיזו נקודה זה מוגדר כבריכה טיפולית ומאיזו נקודה זה מוגדר כבריכה רגילה? אני שואל משום שבמרכזי ספורט לנכים, למשל, אין לא בריכות טיפוליות. אלו בריכות שחייה לכל דבר. 


יואב קריים:

יש שם גם טיפולים.

שמואל חיימוביץ:

עלולים לטעון שיש שם טיפולים ולכן צריך מטפל אחד לכל אחד. 

יהודה מירון:

	כלומר שיחמירו אתם?

שמואל חיימוביץ:

	כן, יכולים להחמיר אתם על-פי זה. מישהו יגיד שזאת בריכה טיפולית. 

יואב קריים:

אסביר את הבעיה. במרכזי ספורט לנכים יש בריכה רגילה, שבשעות מסוימות עושים בה גם טיפולים. השאלה היא תחת מה היא מוגדרת. ברוב היום זאת בריכה רגילה, ויש שעות מסוימות שבהן נעשים טיפולים.  

היו"ר חמי דורון:

	ההיגיון שלי אומר שבשעות של בריכה רגילה יחולו על המקום התקנות של בריכה רגילה, ובשעות שהיא משמשת כבריכה טיפולית יחולו התקנות האלה. 

שמואל חיימוביץ:
	
או באותו קטע מוגדר.

הניה  שוורץ:

יש כאן הגדרה של שטח ושל עומק. אותה בריכה במרכז – אני לא בטוחה שהיא בעומק 1.40 מטר. היא בטוח יותר מזה, היא בריכה רגילה. לפעמים עושים בה טיפולים.

יואב קריים:

	כתוב "לפחות". 

הניה שוורץ:

	כתוב: "לא עולה על 1.40 מטר". 

אורי היילברון:

	מדברים על אנשים מוגבלים שמוכרחים להיכנס עם מטפל. 

יואב קריים:

אני יודע בדיוק על מי אתה מדבר. תאמין לי. 


הניה שוורץ:

כאן מדובר על בריכה טיפולית כמו שיש במרכזים הרפואיים.

אורי היילברון:

	העומק אחר, והמדריך מכתיב את השימוש. 

יהודה מירון:

	זה לטובת המפעיל.

שמואל חיימוביץ:

אנחנו לא נגד כל הדברים האלה, רק שלא יקרה שבסוף זה יחול בריכת שחייה, שחלק ממנה מתפקד כבריכה טיפולית, אבל רוב הזמן היא לא בריכה טיפולית. שיהיה אפשר להבחין. 

שמשון חן:

היושב-ראש ענה לך על כך. 

הניה שוורץ:

אני רוצה לומר עוד דבר: בבריכות הטיפוליות יש לפעמים טיפול קבוצתי. נניח שלקופת חולים יש חמישה מקרים של כתף, והם נמצאים בבריכה טיפולית. אלה לא המקרים הקשים של הנכויות. לא ייתכן שיהיה מלווה לכל אחד. 

אורי היילברון:

זה הידרותרפיה, זה לא בדיוק טיפולי. כאן הגדירו לנו. 

הניה שוורץ:

זה טיפולי בדיוק. 

אשר גרנר:

יש הגדרה לבריכה טיפולית.

שמשון חן:

שמים מציל והבריכה הופכת לבריכה רגילה.

היו"ר חמי דורון:

סליחה, לדעתי ההגדרה של בריכה טיפולית בפרק ההגדרות עונה על הבעיה שלך. כי פריקת כתף שכתוצאה ממנה צריך פיזיותרפיה במים זה לא בדיוק המתכון של בריכה טיפולית. זאת לא ההגדרה של האירוע. 

יואב קריים:

זה בסדר.


אשר גרנר:

סעיף (ב) גם נותן מענה לכך: "בתקנה זו 'שטח הבריכה הטיפולית' – לרבות בריכת שחייה ששטחה הוגבל לצורך תקנה זו". 

היו"ר חמי דורון:

בסדר, הגענו עד סעיף 29. אין עוד הרבה סעיפים אבל  אני חייב לסיים את הדיון. גם כך איחרתי לישיבה אחרת. 

אשר גרנר:

אני מציע שנסכם שבתוך עשרה ימים נחזור לכאן לדיון נוסף. אנחנו מבקשים מאוד. 

יפה שפירא:

נשתדל.

שמשון חן:

הקיץ בפתח. יש בריכות שנפתחות ב-26 במרס. 

היו"ר חמי דורון:

אתם צריכים להביא את כל התיקונים. 

אשר גרנר:

אנחנו נדאג להביא הכול. 

היו"ר חמי דורון:

נדמה לי שהתיקונים לא רבים. לדעתי בישיבה אחת אפשר לגמור את התקנות. 

אשר גרנר:

אנחנו חייבים לקדם את הנושא. 

היו"ר חמי דורון:

תתאמו את כל מה שצריך עם מנהלת הוועדה. תודה. 

הישיבה ננעלה בשעה  12:00. 









